# ג'ון דמיאניוק

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
ג'ון דמיאניוק

ג'ון איוון דמיאניוק (נולד 1920) הינו יליד אוקראינה תושב ארצות הברית, שנחשד בהיותו פושע המלחמה "איוואן האיום" ממחנה המוות טרבלינקה. זיהוי זה לא הוכח במשפטו שנערך בישראל, שנודע כ"משפט דמיאניוק".

## [עריכה] חייו

איוון דמיאניוק נולד באפריל 1920, בסמיכות לעיר קייב באוקראינה, אז חלק מברית המועצות. בשנת 1940 גויס לצבא האדום, ובמהלך הקרבות מול הוורמאכט המתקדם נפצע בגבו ואושפז. עם החלמתו הוחזר לחזית, ובתאריך כלשהו בין דצמבר 1941 למאי 1942 נפל בשבי הגרמנים, בקרבות שהתנהלו אז בחצי האי קרים. הוא הועבר עם שבויים אחרים למחנה השבויים רובנו, במערב אוקראינה, ולאחר מכן למחנה השבויים חלם, בפולין. מה קרה החל מתאריך זה, עד לסיום המלחמה – על כך נחלקו התביעה וההגנה במשפטו. התביעה טענה כי זמן מסוים לאחר נפילתו של דמיאניוק בשבי, הוא גויס כואכמאן לחילות העזר האוקראינים שפעלו במזרח אירופה, בסיוע לגרמנים; במסגרת זו היה שומר במחנות ההשמדה סוביבור וטרבלינקה. ההגנה טענה שדמיאניוק היה במחנה שבויים עד שגויס בעל כורחו לצבאו של ולאסוב, צבא שהורכב מחיילים אוקראינים שבויים, ובראשו עמד ולאסוב – גנרל אוקראיני שהיה בן ברית לגרמנים. בפועל עשה דמיאניוק מעט מאוד במסגרת זו, לטענת הסנגוריה.
מכל מקום, לאחר המלחמה נמצא דמיאניוק במחנה עקורים בגרמניה. הוא פנה בבקשת התאזרחות לארצות הברית, כאזרח ממיעוט נרדף, ובקשתו נענתה; בשנת 1951 היגר דמיאניוק לארצות הברית. הוא התגורר עם משפחתו בקליוולנד, אוהיו, ועבד כפועל במפעל הרכבת מכוניות של חברת "פורד".
בשנת 1975 הגיש עיתונאי אוקראיני למשרד המשפטים בארצות הברית רשימה ובה 75 שמות של אזרחי ארצות הברית, ילידי אוקראינה, שלטענתו שיתפו פעולה עם הנאצים במלחמת העולם השנייה. אחד מן השמות היה שמו של ג'ון דמיאניוק, שלטענתו היה איוואן דמיאניוק, השומר הידוע לשמצה מטרבלינקה. במסדר זיהוי, שנערך בישראל באמצעות תמונות, זיהו עדים, ניצולי טרבלינקה, את תמונתו של דמיאניוק. לאור הזיהוי, ביקשה הפרקליטות בארצות הברית לבטל את אזרחותו של דמיאניוק, בטענה כי שיקר בשאלון ההתאזרחות; ב-23 ביוני 1986 קיבל בית המשפט בארצות הברית את הבקשה והורה על שלילת האזרחות וגירוש מארצות הברית. דמיאניוק ועורכי דינו ערערו, אך ערעורם נדחה. באוקטובר 1983 הגישה ישראל בקשה להסגיר את דמיאניוק ; בסוף שנת 1985 נענתה הבקשה, וב–28 בפברואר 1986 הגיע דמיאניוק לישראל. יצוין עוד, כי במהלך שנת 1980 העבירה בריה"מ לפרקליטות בארצות הברית תצלומי תעודות של אוקראינים ששירתו בחילות העזר של הנאצים, וסיימו את הקורסים שערך האס. אס. במחנה טרבניקי ; לדעת החוקרים בארצות הברית, נמצאה זהות בין הפרטים באחת התעודות לבין פרטיו של דמיאניוק.

## [עריכה] משפטי דמיאניוק בישראל ובארצות הברית

בשנת 1986 הוסגר דמיאניוק לישראל והועמד לדין באשמה כי הוא "איוואן האיום" מטרבלינקה, שומר של האס אס ששירת במחנה ההשמדה טרבלינקה, ונהג להתעלל ולרצוח יהודים באכזריות מיוחדת.

בשנת 1988, לאחר משפט פומבי ומתוקשר, שארך יותר משנה, דן בית הדין המיוחד, שחבריו היו השופטים דב לוין, צבי טל, ודליה דורנר, את דמיאניוק למוות, לאחר שנקבע כי זהותו הוכחה. הקביעה התבססה על עדויות של ניצולי-שואה ושל שומר (שאותר בברלין) ששירת יחד איתו בסוביבור, שהצביעו על כך שהוא אכן "איוואן האיום".

דמיאניוק ערער על החלטה זו. בשנת 1993 קבע הרכב בן חמישה שופטים של בית-המשפט העליון, בעקבות הצגתן של ראיות חדשות, שהושגו על-ידי התביעה, לאחר התפרקות ברית המועצות, כי הגם שאין ספק כי גרסתו של דמיאניוק, שטען כי במהלך המלחמה היה שבוי- שקרית, וכי הוא היה, לכל הפחות, שומר שסייע לנאצים, הרי שזיהויו כ"איוואן האיום" מוטל בספק, ועל כן הוא זוכה מחמת הספק, וגורש מישראל. בסיום פסק דינו קבע בית-המשפט העליון כי "תם ולא נשלם. השלמות איננה נחלתו של שופט בשר ודם".

עם שובו לארצות הברית הושבה לדמיאניוק אזרחותו, אולם בית משפט אמריקאי נטל אותה ממנו שוב בשנת 2002.

בדצמבר 2005 החליט בית המשפט להגירה בארצות הברית על גירושו לאוקראינה. עורך דינו טען כי באוקראינה צפוי דמיאניוק לסכנת מוות בשל מצבו הרפואי, אך בית המשפט האמריקאי דחה טענה זו.

## [עריכה] ראו גם

משפט אייכמן

מקור: http://he.wikipedia.org../../../%D7%92/27/%D7%95/%D7%92%27%D7%95%D7%9F_%D7%93%D7%9E%D7%99%D7%90%D7%A0%D7%99%D7%95%D7%A7.html

קטגוריות: אוקראינים | השואה | פושעי מלחמה נאצים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Nederlands
- Svenska